
Nacionālās trīspusējās sadarbības padomes
[bookmark: _Hlk73715497]Sociālās drošības apakšpadomes sanāksmes
PROTOKOLS 
					
		Attālināti MS Teams
	
	2026. gada 1. aprīlī






SANĀKSMI VADA: Anda Grīnfelde, arodbiedrību puse 
PIEDALĀS: 
no valdības puses:
Ingus Alliks, Labklājības ministrijas (LM) valsts sekretārs
Diāna Jakaite, LM valsts sekretāra vietniece
Ludis Neiders, Ekonomikas ministrijas Analītikas dienesta ekonomists

no darba devēju puses:
Pēteris Leiškalns, Latvijas Darba devēju konfederācijas (LDDK) Sociālās drošības un veselības aprūpes eksperts, deleģēts pārstāvēt A.Suškinu
Anete Neilande, LDDK juriste, deleģēta pārstāvēt I.Roni
Jevgēņijs Kalējs, LDDK padomes loceklis, Latvijas Slimnīcu biedrības priekšsēdētājs
Agita Hauka, Latvijas Zemnieku federācijas Valdes priekšsēdētāja

no arodbiedrību puses:
[bookmark: _Hlk104901387]Anda Grīnfelde, Latvijas Brīvo arodbiedrību savienības (LBAS) priekšsēdētāja vietniece
Rita Pfeifere, Latvijas Industriālo nozaru arodbiedrības priekšsēdētāja
Laila Ābola, Lauksaimniecības un pārtikas nozaru arodbiedrības vadītāja vietniece
Liene Janeka, Izglītības un zinātnes darbinieku arodbiedrības juriskonsulte
Vladimirs Novikovs, Latvijas Dzelzceļnieku un satiksmes nozares arodbiedrības Tehniskās struktūrvienības vadītājs

pārējie dalībnieki: 
[bookmark: _Hlk226987821]Mārtiņš Svirskis, LBAS pārstāvis
Valija Šalamaja, Valsts ieņēmumu dienesta (VID) Nodokļu nomaksas veicināšanas pārvaldes Procesu metodikas un atbalsta daļas Algas nodokļu un pievienotās vērtības nodaļas galvenā nodokļu inspektore 
Zane Ķego,  VID  Nodokļu nomaksas veicināšanas pārvaldes Procesu metodikas un atbalsta daļas Pārējo procesu nodaļas biznesa procesa analītiķe
Irina Vihareva, Valsts sociālās apdrošināšanas aģentūras (VSAA)  Plānu – finanšu daļas vadītāja
[bookmark: _GoBack]Sigita Krastiņa – Rulle, VSAA  Plānu – finanšu daļas galvenā ekonomiste
Sandra Stabiņa, LM Sociālās apdrošināšanas departamenta direktore
Airīna Dreimane, LM Sociālās apdrošināšanas departamenta direktores vietniece


PROTOKOLĒ: Irēna Salmane, LM Sociālās apdrošināšanas departamenta vecākā eksperte 
Sanāksmi sāk plkst. 13:00.
Darba kārtībā:
1. Sociālās drošības apakšpadomes darba plāns 2026. gadam. 
2. Valsts sociālās apdrošināšanas speciālā budžeta izpilde 2025. gadā un tā plāns 2026. gadam.
3. Valsts sociālās apdrošināšanas obligāto iemaksu administrēšanas un parādu piedziņas rezultāti 2025. gadā.
1. jautājums
Sociālās drošības apakšpadomes darba plāns 2026. gadam.

Nolemts: 
Apstiprināt Nacionālās trīspusējās sadarbības padomes Sociālās drošības apakšpadomes darba plānu 2026. gadam.

2. jautājums
Valsts sociālās apdrošināšanas speciālā budžeta izpilde 2025. gadā un tā plāns 2026. gadam
Ziņo: S.Krastiņa-Rulle, I.Vihareva

S.Krastiņa-Rulle informē, ka speciālā budžeta ieņēmumi 2025. gadā, salīdzinot ar 2024. gadu, palielinājušies par 11,6%. Sociālās apdrošināšanas iemaksu likme 2025. gadā saglabājās iepriekšējā gada līmenī 34,09% (tai skaitā 1% veselības nodoklis), attiecīgi - darba ņēmēja likme 10,5% un darba devēja likme 23,59%. Savukārt speciālā budžeta izdevumi palielinājušies par 9,3%. Lielākais izdevumu pieaugums bijis minimālā ienākuma palielināšanas un pensiju indeksācijas rezultātā. Būtiskākās izmaiņas normatīvajos aktos, kas ietekmēja 2025. gada budžetu: turpinoties pakāpeniskai piemaksu piešķiršanai par apdrošināšanas stāžu, kas uzkrāts līdz 1995. gada 31. decembrim, 2025. gadā tās piešķirtas personām, kuras devās pensijā 2015., 2016. un 2017. gadā, kā arī no 2025. gada 1. janvāra palielināti minimālo ienākumu apmēri un palielināta vecāku pabalsta izmaksājamā daļa strādājošiem pabalsta saņēmējiem līdz 75% no piešķirtā pabalsta apmēra. VSAA pārstāve prezentē sociālās apdrošināšanas pakalpojumu skaita un izdevumu dinamiku.  
Izstrādājot 2026. gada budžetu tika ņemta vērā speciālā budžeta finanšu un rezultatīvo rādītāju izmaiņu dinamika 2025. gada I pusgadā un tās ietekme uz nākamā gada prognozēm.

LBAS pārstāvis M.Svirskis jautā, vai šogad speciālā budžeta ieņēmumi un izdevumi pildās atbilstoši prognozēm un, vai par arodsaslimšanām ir sīkāks iedalījums, kas veido šo skaita pieaugumu un izmaksāto atlīdzību apmēra palielinājumu?

VSAA pārstāves atbild, ka šā gada divos mēnešos kopumā situācija speciālajā budžetā vērtējama pozitīvi. Ņemot vērā 2026. gada janvāra - februāra speciālā budžeta rādītāju faktiskās tendences, uz šo brīdi riski pakalpojumu izmaksu nepārtrauktības nodrošināšanai nav identificēti. Attiecībā uz arodsaslimšanas pieaugumu jāņem vērā, ka dinamikā pieaug nodarbināto vidējais vecums, bet jāskatās un jāanalizē statistikas dati. Sociālās apdrošināšanas pakalpojumu vidējā apmēra palielinājums galvenokārt saistīts ar vidējās iemaksu algas izmaiņām.
 
A.Grīnfelde piebilst, ka ir arī bažas par pensiju vidējo līmeni. Kaut arī pensiju apmērs pēdējos gados pieaug, tas joprojām daudzos gadījumos saglabājas būtiski zem nabadzības riska sliekšņa. Līdz ar to bieži vien pensionāru papildu atbalsta slogs jāuzņemas ģimenēm, kurām pašām nereti ir ierobežoti ienākumi un finansiālās grūtības.

I.Alliks vērš uzmanību, ka LM tika sagatavojusi konceptuālo ziņojumu „Par pensiju sistēmas pilnveidošanu”, kurā ietverts arī bāzes pensijas koncepts, kas varētu būt kā viens no risinājumiem pensiju atvietojuma līmeņa uzlabošanai un nabadzības riska mazināšanai, taču līdz šim politiskais atbalsts šai iniciatīvai nav gūts. Atbilstoši valdības budžeta izstrādes gaitā dotajam uzdevumam LM līdz š.g. 28. maijam sagatavos un iesniegs valdībai attiecīgo informāciju.

P.Leiškalna skatījumā vienīgais līdzeklis, kā panākt lielākas pensijas, ir iekšzemes kopprodukta palielināšana, jo problēma ir tā, ka Latvija būtiski atpaliek no kaimiņvalstīm.

[bookmark: _Hlk195012450][bookmark: _Hlk227016968]Par jautājumu izsakās: M.Svirskis, A.Grīnfelde, P.Leiškalns, I.Alliks.

Pielikumā: VSAA prezentācija “Budžeta rādītāji 2025. un 2026. gadā” un Ziņojums par speciālā budžeta izpildi 2025. gadā un plānu 2026. gadam.
Nolemts: 
Pieņemt zināšanai VSAA sniegto informāciju.

3. jautājums
Valsts sociālās apdrošināšanas obligāto iemaksu administrēšanas un parādu piedziņas rezultāti 2025. gadā
Ziņo: V.Šalamaja, Z.Ķego

[bookmark: _Hlk227052637]VID pārstāve V.Šalamaja prezentē informāciju par veikto nodokļu administrēšanas pasākumu “cīņā pret algu izmaksām aploksnēs” 2025. gadā rezultātiem, uzskaitot tipiskākos izvairīšanās no algas nodokļu nomaksas veidus (darba attiecību aizstāšana ar citas juridiskās formas līgumu, personāla nomas aizstāšana ar pakalpojumu līgumu, darba samaksas daļēja aizstāšana ar komandējuma naudu, darba samaksas aizstāšana ar izmaksām, kas nav apliekamas ar algas nodokļiem). Runājot par problēmām cīņā ar “aplokšņu algām”, šobrīd tiesu praksē nostiprinājies uzskats, ka jābūt tiešiem un precīziem pierādījumiem par algu izmaksas faktu un avotu. Līdz ar to “aplokšņu algu” konstatēšana un pierādīšana balstās tikai uz tiešiem pierādījumiem, kas padara šo procesu laikietilpīgu un resursu ietilpīgu.
[bookmark: _Hlk227057385][bookmark: _Hlk227054886]V.Šalamaja informē sanāksmes dalībniekus par netieša aprēķina metodes izstrādi un ieviešanu “aplokšņu algas” apkarošanai. Diskusiju rezultātā plānots budžetā maksājamo valsts sociālās apdrošināšanas obligāto iemaksu (VSAOI) un iedzīvotāju ienākuma nodokļa papildu aprēķinu veikt, izmantojot starpību starp nodokļu maksātāja deklarēto darba samaksu un 70–80 % no Oficiālās statistikas portāla datiem par mēneša vidējo bruto darba samaksu profesijā pa darbības veidiem reģionos attiecīgajā ceturksnī.

Z.Ķego sniedz informāciju saistībā ar VSAOI parādiem, tostarp piešķirtajiem samaksas termiņpagarinājumiem. Kopējais VSAOI parāds uz 2026. gada 1. janvāri, salīdzinot ar 2025. gada 1. janvāri, ir samazinājies gandrīz par 7%. Piešķirto samaksas termiņpagarinājumu VSAOI parādiem kopējā summa attiecīgajā periodā samazinājusies par 50%, savukārt nodokļu maksātāju skaits ar piešķirtu samaksas termiņpagarinājumu pieaudzis par 9 %.

P.Leiškalns atzīmē, ka personas, kuras daļu darba samaksas saņem aploksnē, nepiedalās paaudžu solidaritātes nodrošināšanā attiecībā uz esošajiem pensionāriem. Vienlaikus, sasniedzot pensijas vecumu, šīs personas pauž neapmierinātību ar piešķirtās pensijas apmēru.

LBAS puse atbalsta iniciatīvu par netieša aprēķina metodi “aplokšņu algas” ierobežošanai.

M.Svirskis jautā, kā tiek plānota kontrole, lai konstatētu godīgu darba samaksas saņemšanu.

V.Šalamaja skaidro, ka nodokļu kontrole balstās uz nodokļu nenomaksas risku izvērtējumu. Konstatējot riskus, sākotnēji tiek piemēroti veicināšanas pasākumi, aicinot nodokļu maksātāju sniegt skaidrojumu un pamatot neatbilstības. Ja skaidrojums netiek sniegts vai nav pamatots, jautājums tiek virzīts nodokļu kontrolei. Gadījumos, kad zemāka darba alga ir deklarēta un pamatota, kontrole netiek uzsākta. Ja VID rīcībā ir pierādījumi par izvairīšanos no nodokļu nomaksas, tiek veikta kontrole un nodokļu uzrēķins.

Par jautājumu izsakās: M.Svirskis, P.Leiškalns, A.Grīnfelde.

Pielikumā: VID prezentācija “Valsts sociālās apdrošināšanas obligāto iemaksu administrēšanas pasākumi un parādi 2025. gadā”.
Nolemts: 
Pieņemt zināšanai VID pārstāvju sniegto informāciju. 


Sanāksmi slēdz plkst.14:00.


	Sanāksmes vadītājs: 
	
	A.Grīnfelde

	
	
	

	Sanāksmes protokolētājs:
	
	I.Salmane







Dokuments parakstīts ar drošu elektronisko parakstu un satur laika zīmogu

